T. Dei gratia Balmensis abbas ejusdemque loci conventus presentes litteras inspecturis rei geste noticiam: cum controversia verteretur diuturna inter nos ex una parte et Eduense capitulum ex altera super ecclesia Poloniaci et ecclesiis sancti Savini et de Plana cum appenditiis suis, tandem de prudentum virorum consilio in hunc modum composuimus: media pars predicte ecclesie et aliarum ecclesiarum sancti Savini et de Plana cum appenditiis suis in portionem Balmensem cedet, reliqua pars media in Eduensem portionem. Item, nos ad invicem convenimus quod si Eduenses apud nos, seu nos apud ipsos veniremus, ipsi nos et nos ipsos tanquam fratres recipiamus et fraterna caritate tractemus. De persona sepe dictarum ecclesiarum, que loco sacerdotis mortui instituetur, in eidem concordabunt abbas Balmensis et decanus Eduensis, non requisito consensu utriusque capituli, eamque suo dyocesano presentabunt incurandam. In cujus rei testimonium presentem cartulam sigillis nostris fecimus roborari. Actum anno gracie Mº CCº XVIIº.